PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra Proiectului de Lege pentru completarea art.99 din Legea nr.182/2000 privind protejarea patrimoniului cultural naţional mobil

Proiectul de lege pentru completarea  art. 99 din Legea nr. 182/2000 privind  protejarea patrimoniului cultural naţional mobil a fost transmis Comisiei pentru cultură, arte, mijloace de informare în masă, cu adresa nr. P. l. - x  135 din 7 aprilie  2010 şi înregistrat la Comisie cu nr.30/352/08.04.2010.

Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi, acestea transmiţând avize  pozitive pentru acest proiect de lege. Comisia a ţinut cont de avizul favorabil nr. 1267/04.11.2009, emis de Consiliul Legislativ şi de Punctul de vedere al Guvernului nr.351/15.02.2010 care susţine adoptarea acestei iniţiative legislative sub rezerva preluării observaţiilor şi propunerilor de la pct.II..

Potrivit prevederilor art. 73 din Constituţia României, republicată, proiectul de lege face parte din categoria legilor ordinare. 

Această iniţiativă legislativă a fost adoptată de Senat în şedinţa din 31 martie 2010, în calitate de primă Cameră sesizată.


Proiectul de lege a fost a fost dezbătut la lucrările Comisiei din data de 20 aprilie 2010. 


În conformitate cu prevederile art. 54 din Regulamentul Camerei Deputaţilor, republicat, din partea Guvernului a participat la lucrările Comisiei, domnul Vasile Timiş secretar de stat în Ministerului Culturii şi Patrimoniului Naţional.

Proiectul de lege are ca obiect de reglementare completarea cadrului legislativ privind domeniul patrimoniului cultural naţional mobil, în sensul eliminării unor perioade nelimitate de timp care ar tergiversa  procedura de restituire a unor bunuri cu valoare de patrimoniu preluate în custodie de unităţi muzeale dar care, în baza legii nr. 182/2000 sunt supuse în prealabil clasării.

La lucrările Comisiei au fost prezenţi 13 deputaţi, din totalul de 18 membri ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votului.

Potrivit prevederilor art. 75 din Constituţia României, republicată, şi ale art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune adoptarea Proiectului de lege pentru completarea art. 99 din Legea nr. 182/2000 privind  protejarea patrimoniului cultural naţional mobil.

